

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-30

Ivanić-Grad, 13. listopada 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prij****edlog Odluke o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o** **izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 90.a Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 3. Zakona o plaćama u lokalnoj i područnoj (regionalnoj) samoupravi (Narodne novine, broj 28/10, 10/23) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_ 2023. godine donijelo je

**O D L U K U**

**o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

**Članak 1.**

U Odluci o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada („Službeni glasnik Grada Ivanić-Grada“, broj 06/13, 02/23) članak 5. mijenja se i glasi:

„Članak 5.

Dužnosnik koji dužnost obavlja profesionalno za vrijeme profesionalnog obavljanja dužnosti ima, osim prava na plaću, pravo na staž osiguranja i ostvaruje prava iz mirovinskog i zdravstvenog osiguranja i druga prava iz rada, i to pravo na:

* dnevnicu za službeno putovanje u tuzemstvu i inozemstvu,
* naknadu prijevoznih troškova i troškova noćenja na službenom putovanju,
* naknadu za korištenje privatnog automobila u službene svrhe,
* naknadu troškova prijevoza na posao i s posla mjesnim i/ili međumjesnim prijevozom,
* novčanu paušalnu naknadu za podmirivanje troškova prehrane,
* potporu za novorođenče,
* potporu za slučaj smrti člana uže obitelji,
* potporu zbog invalidnosti,
* potporu za slučaj smrti,
* potporu zbog neprekidnog bolovanja dužeg od 90 dana,

do visine neoporezivih primitaka po osnovi nesamostalnog rada propisanih Pravilnikom o porezu na dohodak.

Dužnosnik, osim prava iz stavka 1. ovoga članka, ima pravo na plaćanje premije osiguranja za slučaj ozljede na radu, putnog osiguranja za službeno putovanje i osiguranja od menadžerske odgovornosti te pravo na korištenje službenog automobila, računala i mobitela u službene svrhe.“.

**Članak 2.**

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada |
| **PRAVNI TEMELJ:** | Na temelju članka 90.a Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 3. Zakona o plaćama u lokalnoj i područnoj (regionalnoj) samoupravi (Narodne novine, broj 28/10, 10/23) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 90.a Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 3. Zakona o plaćama u lokalnoj i područnoj (regionalnoj) samoupravi (Narodne novine, broj 28/10, 10/23).

Odredbom članka 90.a stavka 1. i 2. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Odredbom stavka 3. istoga članka propisano je da se osnovna mjerila za određivanje plaće, odnosno naknade za rad kao i druga prava vezana uz profesionalno obnašanje dužnosti općinskog načelnika, gradonačelnika, župana i njihovih zamjenika određuju posebnim zakonom. Zakonom o plaćama u lokalnoj i područnoj (regionalnoj) samoupravi (Narodne novine, broj 28/10, 10/23) propisano je da plaću župana, gradonačelnika i općinskih načelnika i njihovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Odredbom članka 3. Zakona o plaćama u lokalnoj i područnoj (regionalnoj) samoupravi propisano je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika. Odredbom članka 6. Zakona o plaćama u lokalnoj i područnoj (regionalnoj) samoupravi propisano je da naknade za rad župana, gradonačelnika i općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće te da odluku o visini naknade za rad donosi predstavničko tijelo jedinice lokalne i područne (regionalne) samouprave u kojoj obnašaju dužnost.

Gradsko vijeće Grada Ivanić-Grada je na 3. sjednici, održanoj 27. kolovoza 2013. godine, donijelo Odluku o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada (Službeni glasnik Grada Ivanić-Grada, broj 06/13) te na 16. sjednici, održanoj 16. veljače 2023. godine, Odluku o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada (Službeni glasnik Grada Ivanić-Grada, broj 02/23). Odredbom članka 5. Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada propisano je da dužnosnik koji dužnost obavlja profesionalno druga prava iz radnog odnosa ostvaruje u skladu s općim propisima o radu te općim aktima Grada, odnosno aktima koji se primjenjuju na službenike i namještenike u gradskim upravnim tijelima, ako zakonom nije drukčije propisano. Navedena odredba članka 5. Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada nije u skladu s odredbom članka 90.a stavka 3. Zakona o lokalnoj i područnoj (regionalnoj) samoupravi koja propisuje da se mjerila za određivanje plaće, odnosno naknade za rad, kao i druga prava vezana uz profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom. Odredbama navedenog Zakona propisano je da za vrijeme profesionalnog obavljanja dužnosti općinski načelnik, gradonačelnik, odnosno župan i njihovi zamjenici, ostvaruju pravo na plaću, odnosno naknadu plaće, kao i druga prava iz rada, a vrijeme obavljanja dužnosti uračunava im se u staž osiguranja. Međutim, važeći zakoni koji uređuju prava, obveze i odgovornosti lokalnih dužnosnika, prvenstveno Zakon o lokalnoj i područnoj (regionalnoj) samoupravi i Zakon o plaćama u lokalnoj i područnoj (regionalnoj) samoupravi, osim prava na plaću općinskog načelnika, gradonačelnika, odnosno župana i njihovih zamjenika, odnosno prava na naknadu za rad bez zasnivanja radnog odnosa i staž osiguranja, ne propisuju druga prava iz rada za lokalne dužnosnike. Nesporno je da lokalni dužnosnici, osim prava na plaću i staž osiguranja, imaju pravo na naknadu stvarnih materijalnih troškova nastalih u vezi s obnašanjem dužnosti kao i neka druga prava, npr. pravo na korištenje službenog automobila, računala i mobitela. Takva prava lokalnih dužnosnika u vezi s obnašanjem dužnosti treba urediti općim aktom koje donosi predstavničko tijelo jedinice lokalne i područne (regionalne) samouprave u kojoj obnašaju dužnost. Slijedom navedenoga, odredbu članka 5. Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada bilo je potrebno uskladiti s važećim zakonima koji uređuju prava, obveze i odgovornosti lokalnih dužnosnika vodeći pritom računa o zabrani primitka dodatne naknade za poslove obnašanja javnih dužnosti iz članka 7. točke d) Zakona o sprječavanju sukoba interesa (Narodne novine, broj 143/21), a sukladno smjernicama Povjerenstva za odlučivanje o sukobu interesa o zabrani primitka dodatne naknade.

Sredstva za provedbu ove Odluke osigurana su u proračunu Grada Ivanić-Grada za 2023. godinu.

Slijedom navedenoga, Gradskom vijeću Grada Ivanić-Grada predlaže se usvajanje ove Odluke.